b'\n_START_ARTICLE_\nDe fortabte b\xc3\xb8rns by\n_START_SECTION_\nHandling\n_START_PARAGRAPH_\nFilmen handler om en gal videnskabsmand, Krank (Daniel Emilfork), der lever p\xc3\xa5 en boreplatform i havet lidt uden for en surreel fransk by sammen med seks dv\xc3\xa6rge og en hjerne i et akvarium. Krank har kidnappet b\xc3\xb8rn for at studere deres dr\xc3\xb8mme, da han ikke selv er i stand til at dr\xc3\xb8mme og h\xc3\xa5ber p\xc3\xa5 at kunne l\xc3\xa6re det ved studierne. Hans manglende evne til at dr\xc3\xb8mme har gjort ham bitter og gammel f\xc3\xb8r tid._NEWLINE_For at f\xc3\xa5 fat i de mange b\xc3\xb8rn har Krank hyret en kult, kaldet Cyclops, der best\xc3\xa5r af blinde m\xc3\xa6nd, der har f\xc3\xa5et indsat et mekanisk \xc3\xb8je og g\xc3\xa5r rundt med udstyr, der g\xc3\xb8r deres h\xc3\xb8relse hypersensitiv. Dette giver dem en lang r\xc3\xa6kke muligheder, men ogs\xc3\xa5 en lang r\xc3\xa6kke problemer, n\xc3\xa5r h\xc3\xb8je lyde pludselig opst\xc3\xa5r, som det sker flere gange i filmen._NEWLINE_I l\xc3\xb8bet af filmen finder man ud af, at Krank, de seks dv\xc3\xa6rge og hjernen i akvariet alle er skabt af en opfinder; fem af de seks dv\xc3\xa6rge er opfinderens kloner, men lider desv\xc3\xa6rre af sovesyge, den sjette skulle have v\xc3\xa6ret opfinderens brud, men blev desv\xc3\xa6rre meget lille og hjernen i glasset skulle have v\xc3\xa6ret hans intelligente samarbejdspartner, men lider desv\xc3\xa6rre af permanent migr\xc3\xa6ne. Alle opfinderens skabninger er alts\xc3\xa5 ikke lykkedes helt efter planen. Opfinderen og hans fem kloner spilles af Dominique Pinon._NEWLINE_Filmen begynder med, at en mand, der optr\xc3\xa6der p\xc3\xa5 gaden som st\xc3\xa6rk mand, One (spillet af Ron Perlman), er vidne til, at en hjeml\xc3\xb8s dreng, Denree, bliver kidnappet af Cyclops. One tager ud for at redde sin "lillebror", som han kalder Denree, og bliver hjulpet af en ni-\xc3\xa5rig gadepige ved navn Miette (Judith Vittet)._NEWLINE_I filmen er der ogs\xc3\xa5 et par af siamesiske tvillinger, kendt som bl\xc3\xa6ksprutten, der har opl\xc3\xa6rt gadeb\xc3\xb8rnene til at stj\xc3\xa6le for dem. Tvillingerne bliver irriterede over, at Miette hj\xc3\xa6lper One i stedet for fortsat at stj\xc3\xa6le for dem, fors\xc3\xb8ger de at standse Miette og One. For at opn\xc3\xa5 dette, f\xc3\xa5r de hj\xc3\xa6lp af deres tidligere chef (de arbejdede tidligere i et gadecirkus), der har tr\xc3\xa6net lopper til at stikke en gift, der g\xc3\xb8r folk voldelige, n\xc3\xa5r de h\xc3\xb8rer en bestemt melodi, ned i ofres hoveder.'